
Europski parlament,
–	uzimajući u obzir komunikaciju Komisije od 29. siječnja 2025. naslovljenu „Kompas konkurentnosti za EU” (COM(2025)0030),
–	uzimajući u obzir komunikaciju Komisije od 28. svibnja 2025. naslovljenu „Strategija EU-a za start-up i scale-up poduzeća – Odaberi Europu za pokretanje i širenje poslovanja” (COM(2025)0270),
–	uzimajući u obzir komunikaciju Komisije od 21. svibnja 2025. naslovljenu „Jedinstveno tržište: naše europsko domaće tržište u uvjetima globalne neizvjesnosti – Strategija za jednostavno, učinkovito i otporno jedinstveno tržište” (COM(2025)0500),
–	uzimajući u obzir Izjavu iz Budimpešte donesenu 8. studenoga 2024. na neformalnom sastanku čelnika država i vlada,
–	uzimajući u obzir publikaciju predsjednice Komisije von der Leyen od 18. srpnja 2024. naslovljenu „Izbor za Europu: Političke smjernice za sljedeću Europsku komisiju 2024. – 2029.”,
–	uzimajući u obzir izvješće Europske središnje banke naslovljeno „Survey on the Access to Finance of Enterprises in the euro area – First Quarter of 2025” (Istraživanje o pristupu financiranju za poduzeća u europodručju – prvo tromjesečje 2025.), objavljeno u travnju 2025.,
–	uzimajući u obzir komunikaciju Komisije od 19. ožujka 2025. naslovljenu „Unija za štednju i ulaganja – Strategija za povećanje bogatstva građana i gospodarske konkurentnosti EU-a” (COM(2025)0124),
–	uzimajući u obzir izvješće Komisije naslovljeno „Istraživanje o pristupu financiranju za poduzeća (SAFE) – Analitičko izvješće za 2024.”, objavljeno u siječnju 2025.,
–	uzimajući u obzir izvješće Marija Draghija naslovljeno „The future of European competitiveness” (Budućnost europske konkurentnosti), tzv. Draghijevo izvješće, objavljeno u rujnu 2024.,
–	uzimajući u obzir izvješće Komisije od 25. srpnja 2024. naslovljeno „Annual Report on European SMEs 2023/2024” (Godišnje izvješće o europskim MSP-ovima za 2023. i 2024.)”,
–	uzimajući u obzir izvješće Enrica Lette naslovljeno „Much more than a market” (Više od tržišta), tzv. Lettino izvješće, objavljeno u travnju 2024.,
–	uzimajući u obzir zaključke s izvanrednog sastanka Europskog vijeća od 17. i 18. travnja 2024.,
–	uzimajući u obzir svoju Rezoluciju od 14. prosinca 2023. o povećanju inovacijske, industrijske i tehnološke konkurentnosti povoljnim okruženjem za start-up i scale-up poduzeća[footnoteRef:1], [1:  	SL C, C/2024/4182, 2.8.2024., ELI: http://data.europa.eu/eli/C/2024/4182/oj.] 

–	uzimajući u obzir komunikaciju Komisije od 12. rujna 2023. naslovljenu „Paket olakšica za MSP-ove” (COM(2023)0535),
–	uzimajući u obzir članak 55. Poslovnika,
–	uzimajući u obzir izvješće Odbora za ekonomsku i monetarnu politiku (A10‑0185/2025),
A.	budući da mikropoduzeća te mala i srednja poduzeća (MMSP-ovi) čine okosnicu europskoga gospodarstva, pri čemu su MSP-ovi 2023. činili 99,8 % svih poduzeća, u njima je radilo 65,2 % zaposlenih te su stvarali 53,1 % dodane vrijednosti u nefinancijskom poslovnom sektoru u Uniji[footnoteRef:2]; [2:  	Katsinis, A., Lagüera-González, J., Di Bella, L., Odenthal, L., Hell, M. i dr., „Annual Report on European SMEs 2023/2024” (Godišnje izvješće o europskim MSP-ovima za 2023. i 2024.), Ured za publikacije Europske unije, 2024., https://single-market-economy.ec.europa.eu/document/download/2bef0eda-2f75-497d-982e-c0d1cea57c0e_en?filename=Annual%20Report%20on%20European%20SMEs%202024.pdf.] 

B.	budući da se EU u cjelini, a posebno njegova najveća gospodarstva, trenutačno suočava sa sporim gospodarskim rastom i problemima jer poduzeća gube konkurentnost u odnosu na treće zemlje, što je pogoršano posljedicama pandemije, energetskom krizom i ruskom agresijom na Ukrajinu, a posebno je utjecalo na MSP-ove i gospodarstva zemalja duž istočne granice EU-a;
C.	budući da se europski MSP-ovi razlikuju po opsegu, sektoru, financijskim potrebama, lokaciji, vlasništvu, poslovnom modelu i inovacijskom kapacitetu te se stoga suočavaju s različitim izazovima i imaju različite potrebe za financiranjem i ograničene mogućnosti da se s njima nose; budući da većina europskih MSP-ova posluje prije svega na nacionalnoj razini; budući da su MSP-ovi koji se bave prekograničnim djelatnostima unutar EU-a relativno malobrojni, a oni koji izvoze izvan Unije su u manjini;
D.	budući da Draghijevo izvješće ukazuje na to da su regulatorne prepreke i administrativno opterećenje među najvećim izazovima s kojima se suočavaju MSP-ovi, pri čemu propise o izvješćivanju, uglavnom u okviru europskog zelenog plana, više od 60 % poduzeća iz EU-a smatra preprekom ulaganjima, a 55 % MSP-ova kao najveći izazov ističe regulatorne prepreke i administrativno opterećenje, dok je taj udio još veći za start-up poduzeća i mikropoduzeća, te preporučuje da se MSP-ovi izuzmu iz propisa zbog proporcionalnosti, pri čemu su ključ njihovog prosperiteta jednostavniji, predvidljiviji i konkurentniji regulatorni okvir i revizija europskog zelenog plana;
E.	budući da Komisija nastoji poboljšati pristup financiranju za MSP-ove kako bi se povećali razmjeri, smanjile neučinkovitosti i promicala interoperabilnost te je postavila cilj da će se opterećenje MSP-ova u pogledu izvješćivanja smanjiti za najmanje 35 % i najavila da će se u procjenama učinka po novome provjeravati konkurentnost MSP-ova; budući da te inicijative mora pratiti dobro razvijen ekosustav poduzetničkog kapitala s obzirom na to da institucionalni ulagatelji kao što su osiguravajuća društva znatno doprinose financiranju MSP-ova prenošenjem i preobrazbom rizika i da za razliku od Sjedinjenih Američkih Država većina financiranja u Europskoj uniji dolazi iz banaka te postoje znatne razlike između europske investicijske kulture i drugih regija svijeta, posebno u pogledu poduzetničkog kapitala i ulaganja poslovnih anđela; budući da su zbog te situacije MSP-ovi posebno osjetljivi na ograničavanje bankovnog kreditiranja;
F.	budući da Europi nedostaje dinamičnije i povoljnije okružje za širenje inovativnih trgovačkih društava te za daljnja ulaganja i napredak u digitalnoj infrastrukturi, zbog čega se gotovo 30 % „jednoroga” preseli u inozemstvo[footnoteRef:3]; [3:  	Draghi, Mario, „The Future of European Competitiveness – A Competitiveness Strategy for Europe (Budućnost europske konkurentnosti – strategija konkurentnosti za Europu), 2024., https://commission.europa.eu/document/97e481fd-2dc3-412d-be4c-f152a8232961_en.] 

G.	budući da je Komisija objavila strategiju za start-up i scale-up poduzeća te da postoje razne inicijative usmjerene na promicanje poduzetništva, inovacija i digitalne transformacije u Uniji, kao što su strategija za start-up i scale-up poduzeća, pregled pokazatelja ekoloških inovacija, zajednice znanja i inovacija, europska platforma za suradnju klastera, digitalno desetljeće i strategija digitalnog jedinstvenog tržišta te programi financiranja za inovacije u drugim područjima politika;
Opća razmatranja
1.	smatra da je stvaranje povoljnih tržišnih uvjeta u kojima se europska trgovačka društva mogu posvetiti inovacijama, pokretanju, stvaranju, rastu i širenju u Europi presudno kako bi se oslobodio puni potencijal našeg tržišta i našim gospodarstvima pomoglo da postanu konkurentnija; svjestan je da je regulatorna fragmentacija jedna od prepreka koje sprečavaju scale-up poduzeća da ostvare puni potencijal jedinstvenog tržišta; uviđa da se MSP-ovi suočavaju s nejednakim uvjetima i zahtjevima financiranja u državama članicama i regijama zbog čimbenika svojstvenih svakom poduzeću, zemljopisnog položaja, kao što je lokacija u udaljenim, najudaljenijim i otočnim područjima, i gospodarskog okruženja te su im stoga potrebna rješenja prilagođena takvim posebnostima i potrebama manjih gospodarstava;
2.	pozdravlja činjenicu da je nakon Dragijevog i Lettinog izvješća prepoznata potreba za konkurentnijim, manje fragmentiranim i manje birokratskim jedinstvenim tržištem; poziva Komisiju da uzme u obzir preporuke iz tih izvješća, u kojima se navodi da je potrebno hitno i odlučno djelovanje i na regulatornoj i na političkoj razini; u tom pogledu žali zbog prekomjernih opterećenja s kojima su se MSP-ovi suočili zbog provedbe raznih obveza iz europskog zelenog plana; uvjeren je da bi se zasebnim definicijama start-up i scale-up poduzeća povećale mogućnosti za potporu zahvaljujući mjerama prilagođenima njihovim posebnim potrebama;
3.	svjestan je da je za MSP-ove u Uniji bankovno kreditiranje i dalje primarni izvor vanjskog financiranja; naglašava važnost koju imaju tradicionalni modeli bankarstva, uključujući male regionalne banke, štedionice, zadružne banke i javne institucije;
4.	naglašava da bi EU trebao nastojati pojednostaviti poslovno okružje i dodatno ga učiniti privlačnim za mobilizaciju i europskog i međunarodnog kapitala i ulaganja; naglašava da je potrebno poticati ekosustav scale-up poduzeća koji se prvenstveno oslanja na privatna ulaganja i javno-privatna partnerstva, što bi pomoglo u mobilizaciji kapitala i olakšavanju pristupa financiranju za poduzeća; naglašava važnu i dobro razvijenu ulogu koju imaju banke sa specifičnim regionalnim i lokalnim znanjem u financiranju MSP-ova zbog njihovih dugoročnih odnosa s tim poduzećima;
5.	skreće pozornost na posebne izazove s kojima se suočavaju europska scale-up poduzeća pri dobivanju financijskih sredstava za rast u kasnoj fazi; primjećuje da mnoga trgovačka društva iz EU-a s velikim potencijalom i dalje ovise o stranom poduzetničkom kapitalu i ulagateljima, pri čemu velik udio kasnijih faza financiranja vode neeuropski ulagatelji; ističe da unutar Unije treba stvoriti privlačnije uvjete za ulaganja; naglašava da za pristup financiranju trebaju biti ispunjeni kriteriji gospodarske učinkovitosti, isplativosti i skalabilnosti, neovisno o podrijetlu kapitala, te podsjeća na to da otvoreno tržišno natjecanje na globalnoj razini u svrhu privlačenja ulaganja ide u prilog i poduzećima i inovacijama; u tom pogledu ističe nedavno donošenje EU-ova Akta o uvrštenju[footnoteRef:4], zahvaljujući kojem je uvrštavanje na europske burze jednostavnije za poduzeća svih veličina, uključujući MSP-ove; [4:  	Akt o uvrštenju sastoji se od Uredbe (EU) 2024/2809 Europskog parlamenta i Vijeća od 23. listopada 2024. o izmjeni uredaba (EU) 2017/1129, (EU) br. 596/2014 i (EU) br. 600/2014 radi povećanja privlačnosti javnih tržišta kapitala u Uniji za poduzeća i olakšavanja pristupa kapitalu za mala i srednja poduzeća (SL L, 2024/2809, 14.11.2024., ELI: http://data.europa.eu/eli/reg/2024/2809/oj), Direktive (EU) 2024/2810 Europskog parlamenta i Vijeća od 23. listopada 2024. o strukturama dionica s višestrukim pravom glasa u društvima koja traže uvrštenje svojih dionica za trgovanje na multilateralnoj trgovinskoj platformi (SL L, 2024/2810, 14.11.2024., ELI: http://data.europa.eu/eli/dir/2024/2810/oj) i Direktive (EU) 2024/2811 Europskog parlamenta i Vijeća od 23. listopada 2024. o izmjeni Direktive 2014/65/EU radi povećanja privlačnosti javnih tržišta kapitala u Uniji za društva i olakšavanja pristupa kapitalu za mala i srednja poduzeća i o stavljanju izvan snage Direktive 2001/34/EZ (SL L, 2024/2811, 14.11.2024., ELI: http://data.europa.eu/eli/dir/2024/2811/oj).] 

6.	prima na znanje da je Komisija objavila europsku strategiju za start-up i scale-up poduzeća, kojom bi trebalo promicati inovacije i odgovoriti na izazove s kojima se suočavaju pojedinačni inovatori, osnivači te start-up i scale-up poduzeća u Uniji; naglašava da, iako je analiza iz strategije u nekoj mjeri točna, predložene mjere moraju biti ambicioznije, odnosno naglasak treba staviti na stavljanje izvan snage svih europskih propisa kojima se uvode nepotrebna birokratska opterećenja koja otežavaju osnivanje i širenje poduzeća; traži od Komisije da poljoprivredu uključi među prioritetne sektore navedene u strategiji;
7.	smatra da će olakšavanje pristupa financiranju za MSP-ove i scale-up poduzeća ovisiti o i. znatnom i trajnom smanjenju birokratskog i regulatornog opterećenja, uključujući dugotrajne postupke izdavanja dozvola, skupe zahtjeve za izvješćivanje te složenost i nepredvidivost regulatornog okruženja, ii. povećanom kapacitetu za poticanje privatnih ulaganja i štednje, iii. premošćivanju manjka financijskih sredstava za scale-up poduzeća i iv. jačanju konkurentnog ekosustava tržišta kapitala unutar EU-a; naglašava da u tu svrhu konačni cilj Komisije mora biti dovršetak unije za štednju i ulaganja koja poštuje nadležnosti država članica i načelo supsidijarnosti;
Smanjenje birokratskog i regulatornog opterećenja
8.	podsjeća da se brojna perspektivna europska start-up i scale-up poduzeća premještaju u zemlje izvan EU-a zbog opterećujućeg, sporog, fragmentiranog i nepredvidivog europskog regulatornog okružja; naglašava da će Europa, ako se taj trend ne preokrene znatnim pojednostavljenjem, nastaviti gubiti trgovačka društva u njihovoj strateški najvažnijoj fazi rasta, što će voditi do otvaranja manje radnih mjesta i sporijega gospodarskog rasta; žali zbog činjenice da porezni i regulatorni pragovi otežavaju rast poduzeća uvođenjem većeg opterećenja nakon što se premaši određena veličina ili promet;
9.	poziva na dodatno pojednostavljenje i potiče Komisiju da iznese naknadne prijedloge koji prelaze razmjere paketa Komisije za skupno pojednostavljenje i kojima se donose propisi i okviri koji pogoduju start-up poduzećima te kojima se olakšava rast, prilagodljivost i prekogranično poslovanje start-up i scale-up poduzeća i istovremeno jamči zaštita potrošača, privatnost podataka i pošteno tržišno natjecanje; podsjeća na Komisijinu predanost smanjenju birokracije horizontalnim pristupom u svim područjima te poziva na sustavnu provjeru pravne stečevine EU-a kako bi se utvrdile i uklonile regulatorne prepreke za MSP-ove;
10.	naglašava da je nakon donošenja drugog skupnog paketa Komisije potrebno pojednostaviti postupke u provedbi programa InvestEU kako bi se osiguralo da MSP‑ovi, uključujući one najmanje, mogu lakše pristupiti financijskoj potpori koja im je potrebna za rast i inovacije; naglašava da je važno osigurati da regulatorni okviri i instrumenti koje financira EU budu razmjerni veličini i administrativnom kapacitetu MSP-ova te da se na odgovarajući način prilagode MSP-ovima umjesto da se preslikavaju zahtjevi za veća poduzeća; 
11.	napominje da nametanje višestrukih regulatornih zahtjeva za banke može negativno utjecati na kreditiranje MSP-ova; naglašava da je važno izbjegavati dvostruke zahtjeve i višestruke kanale za izvješćivanje, kojima se nameću nepotrebna administrativna opterećenja, posebno za manje banke; poziva Komisiju da uz pomoć Europskog nadzornog tijela za bankarstvo i jedinstvenog nadzornog mehanizma procijeni učinke postojećih regulatornih pravila na kreditiranje MSP-ova; naglašava da u bankarskoj regulaciji treba primjenjivati načelo proporcionalnosti;
12.	potiče Komisiju da ocijeni postojeće regulatorne obveze koje opterećuju trgovačka društva, kao što je okvir za održivo financiranje, koji je loše prilagođen europskim MSP-ovima, i druge obveze koje proizlaze iz europskog zelenog plana te da odredi pragove proporcionalnosti kako bi se MSP-ovi izuzeli iz prekomjernih obveza; pozdravlja predloženu novu provjeru konkurentnosti MSP-ova; poziva Komisiju da osigura da svi standardi izvješćivanja o održivosti budu jednostavni i dobrovoljni te da preispita zahtjeve za objavljivanje bankovnih podataka u okviru trećeg stupa kojima bi se klijentima koji su MSP-ovi mogli neizravno nametnuti nerazmjerni zahtjevi u pogledu podataka;
13.	naglašava da pristup „jedan za jedan”, koji se u praksi ne provodi u dovoljnoj mjeri, nije dostatan te poziva Komisiju da predloži ambiciozniju strategiju pojednostavljenja kojom bi se osigurala pravna sigurnost i predvidljivost te ujedno preispitalo zakonodavstvo 2. i 3. razine; ističe da cilj Komisije u pogledu smanjenja obveza izvješćivanja od 35 % mora biti mjerljiv i da se rezultati moraju moći pratiti, s jasnim vremenskim okvirom, ključnim pokazateljima uspješnosti i svrsishodnom metodologijom praćenja;
Oslobađanje privatnog kapitala i štednje
14.	napominje da je cilj Komisije provedba unije za štednju i ulaganja, koja mora uključivati djelovanje na razini EU-a, ali i razvoj alata, rješenja i najboljih praksi kojima se poštuju i podupiru mjere država članica na nacionalnoj razini te potiče prekogranična dosljednost i postupno smanjenje ključnih razlika;
15.	poziva Komisiju da poboljša pristup ulagatelja informacijama i zaštiti te da pritom iskoristi potencijal pojednostavljenih maloprodajnih proizvoda kako bi pomogla u usmjeravanju štednje kućanstava na tržišta kapitala te podsjeća na važnu ulogu mirovinskih fondova i osiguravajućih društava kao posrednika u tom usmjeravanju; prima na znanje uvođenje oznake „Financiranje Europe”, čime će se štedišama koji svoju štednju žele uložiti u europska poduzeća omogućiti da izravno doprinose financiranju gospodarstva Unije; naglašava da ta oznaka ne bi smjela dovesti do dodatnog administrativnog opterećenja za poduzeća;
16.	žali zbog činjenice da je Uredba o europskim fondovima poduzetničkog kapitala (EuVECA)[footnoteRef:5] imala slab pozitivan učinak na lokalna tržišta poduzetničkog kapitala; pozdravlja usredotočenost na poduzetnički kapital za mlade, inovativne MSP-ove u komunikaciji Komisije o uniji za štednju i ulaganja, no žali zbog činjenice da je prijedlog Komisije o EuVECA-i odgođen do trećeg tromjesečja 2026.; poziva Komisiju da razmotri ukidanje minimalnog praga ulaganja od 100 000 EUR kako bi se privatnim štedišama omogućilo ulaganje u alternativne fondove; potiče Komisiju da države članice potakne da osiguraju privlačne i stabilne porezne i regulatorne okvire za fondove poduzetničkog kapitala koji ulažu u MSP-ove; [5:  	Uredba (EU) br. 345/2013 Europskog parlamenta i Vijeća od 17. travnja 2013. o europskim fondovima poduzetničkog kapitala (SL L 115, 25.4.2013., str. 1., ELI: http://data.europa.eu/eli/reg/2013/345/oj).] 

17.	snažno ističe potrebu za poboljšanjem financijske pismenosti građana i poduzetnika EU‑a te za promicanjem boljih uvjeta štednje i ulaganja kojima se omogućuje informiran i samostalan prijelaz sa štednje na ulaganja; poziva Komisiju da u područje primjene nove strategije financijske pismenosti i u skup alata za države članice uključi poduzetništvo kako bi se poboljšala koordinacija u tom pogledu;
[bookmark: _Hlk210313322]18.	poziva na to da se javno financiranje ne koristi kao subvencije, već kao pokretač za mobilizaciju privatnih ulaganja i stavljanje većeg broja privatnih sredstava na raspolaganje MMSP-ovima; podsjeća da većina tih ulaganja mora biti privatna te naglašava da se to mora poticati atraktivnim i stabilnim poreznim i regulatornim okvirima koji su privlačni i profesionalnim i malim ulagateljima; podsjeća na trenutačnu strukturnu pristranost zajmovima i smatra da treba raspraviti o tome jesu li potrebni porezni poticaji za vlasnički kapital te da treba poticati poduzetnički kapital kao dio poslovnog modela tradicionalnog bankarstva, a da se pritom ne ugrozi financijska stabilnost;
19.	ističe da javni sektor može imati ključnu ulogu u mobilizaciji privatnog kapitala, posebno u informacijsko-asimetričnim sektorima ili regijama s nedovoljno razvijenim financijskim tržištima; traži da se javni instrumenti osmisle na učinkovit način, uz neutralnost u pogledu tržišnog natjecanja i usmjerenost na učinak, pri čemu bi se u najvećoj mogućoj mjeri povećao učinak privlačenja privatnih ulaganja; u tu svrhu naglašava da se za privlačenje privatnih ulaganja mora u potpunosti iskoristiti potencijal Grupe Europske investicijske banke (EIB) te da ona mora izdvojiti više sredstava za inovacijske projekte MSP-ova, start-up i scale-up poduzeća; nadalje, ističe ulogu Fonda za regionalni razvoj, posebno u regijama s ograničenom dostupnošću kredita i s obzirom na činjenicu da se troškovi zajmova razlikuju diljem EU-a, što MSP-ove u nekim državama članicama dovodi u nepovoljan položaj;
20.	prima na znanje objavu revizije sekuritizacijskog okvira i poziva Komisiju da ga učini fleksibilnijim kako bi se kreditnim institucijama omogućilo daljnje financiranje poduzeća, uključujući MSP-ove, te podržao njihov rast bez narušavanja transparentnosti i kvalitete kredita; u tu svrhu naglašava da se otpornost okvira za prijenos značajnog rizika mora poboljšati uvođenjem veće osjetljivosti na rizik i poboljšanjem supervizijskog nadzora, što bi doprinijelo pojednostavljenju;
21.	prima na znanje namjeru Komisije da izradi plan investicijskog štednog računa EU-a, koji bi trebao uključivati i. pojednostavnjeni postupak porezne prijave, ii. popratne porezne poticaje te iii. ne uključivati ograničenja u pogledu geografskog položaja ulaganja, sektora, ograničenja depozita ili minimalnih razdoblja držanja;
22.	uviđa središnju ulogu privatnog sektora u gospodarskom rastu i prosperitetu EU-a; ističe da se svaki napredak prema integraciji tržišta kapitala treba temeljiti na načelima slobode poduzetništva, tržišnog natjecanja i pravne sigurnosti;
23.	ističe da bi europsko tržište za izravne sekundarne transakcije, koje bi omogućilo trgovanje dionicama start-up poduzeća u kasnijoj fazi i prije inicijalne javne ponude, poboljšalo Unijin ekosustav financiranja dok god osigurava jednake uvjete u državama članicama, sprečava koncentraciju financijskih aktivnosti u samo nekoliko jurisdikcija i u potpunosti poštuje nacionalne nadležnosti;
24.	napominje da se preinakom Direktive o tržištu financijskih instrumenata[footnoteRef:6] (MiFID II) predviđa posebna kategorija rastućih tržišta MSP-ova koja bi trebala zadovoljiti posebne potrebe manjih poduzeća; poziva Komisiju da dodatno razvije taj instrument osiguravanjem fleksibilnijeg regulatornog režima koji odgovara potrebama malih poduzeća i poduzeća srednje tržišne kapitalizacije; [6:  	Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349., ELI: http://data.europa.eu/eli/dir/2014/65/oj).] 

Premošćivanje manjka financijskih sredstava za scale-up poduzeća
25.	žali što zbog manjka atraktivnih mogućnosti financiranja za scale-up poduzeća na našem tržištu i konkurentnog regulatornog okruženja mnoga europska poduzeća u konačnici koriste ulagatelje poduzetničkog kapitala sa sjedištem u zemljama izvan EU-a i djeluju na tržištima zemalja izvan EU-a kako bi proširila svoje poslovanje; izražava zabrinutost zbog sve većeg broja neuspješnih MSP-ova u Uniji[footnoteRef:7]; smatra da je prioritet riješiti temeljne uzroke, kao što su nedostatak dugoročnog kapitala, porezni pritisak tijekom rasta i nerazmjerno administrativno opterećenje; [7:  	Katsinis, A., Lagüera-González, J., Di Bella, L., Odenthal, L., Hell, M. i dr., „Annual Report on European SMEs 2023/2024” (Godišnje izvješće o europskim MSP-ovima za 2023. i 2024.), Ured za publikacije Europske unije, 2024., https://single-market-economy.ec.europa.eu/document/download/2bef0eda-2f75-497d-982e-c0d1cea57c0e_en?filename=Annual%20Report%20on%20European%20SMEs%202024.pdf.] 

26.	shvaća da je mobilizacija europskih institucionalnih ulagatelja, posebno osiguravajućih društava, banaka i mirovinskih fondova, presudna za smanjenje manjka sredstava za scale-up poduzeća; napominje da je potrebno povećati udio fondova poduzetničkog kapitala u Europi kako bi se osiguralo više sredstava za scale-up poduzeća, za što je potreban povoljniji okvir za financiranje poduzetničkog kapitala i sigurna izravna strana ulaganja u Europskoj uniji; poziva Komisiju da države članice s nedovoljno razvijenim mirovinskim sustavima potakne da razviju dopunske mirovinske sektore (drugi stup), što bi moglo pomoći u izgradnji tržišta poduzetničkog kapitala, te da stvori regulatorno okruženje kojim se promiču vlasnička ulaganja institucionalnih ulagatelja; podsjeća na obvezu Komisije u pogledu rada na mjerama za apsorbiranje rizika kako bi se privuklo privatno financiranje komercijalnih banaka, ulagatelja i poduzetničkog kapitala;
27.	potiče Komisiju da ojača platforme za zajednička ulaganja, uključujući regionalne instrumente i mreže poslovnih anđela, kako bi se privukao privatni kapital i uklonio trajni manjak sredstava u ranoj fazi financiranja za inovativne MSP-ove s velikim rastom; poziva na odgovarajuću kapitalizaciju predstojeće Inicijative za europske tehnološke predvodnike 2.0 i na namjenske programe financiranja EU-a kojima se podupire prikupljanje sredstava i uvrštavanje start-up i scale-up tehnoloških poduzeća; ističe mandat Grupe EIB-a da podupire MSP-ove i potiče je da usvoji fleksibilniji okvir za procjenu rizika i pojednostavljenjem postupaka osigura široku dostupnost nove platforme TechEU u svim državama članicama; slaže se s komunikacijom o uniji za štednju i ulaganja po pitanju važnosti javnih financija na razini EU-a te se stoga zalaže za preusmjeravanje sredstava EU-a prema manjem broju fleksibilnijih programa koji tijekom vremena mogu preusmjeravati sredstva među prioritetima;
28.	ističe da je važno stvoriti prave uvjete kako bi se štednja građana usmjeravala u produktivne investicijske instrumente koji mogu koristiti MSP-ovima i scale-up poduzećima; potiče Komisiju da ukloni regulatorne mjere koje odvraćaju od investicijskih proizvoda za male ulagatelje te da osigura odgovarajuću zaštitu malih ulagatelja pri donošenju odluka o ulaganju; svjestan je da skupno financiranje i tehnologije kao što su pametni ugovori i decentralizirano financiranje mogu proširiti pristup MSP-ova izravnom financiranju te potiče Komisiju da preispita svoj regulatorni okvir pristupom usmjerenim na inovacije s razmjernim rizikom;
29.	naglašava da je za poticanje širenja poduzeća presudan bolje integriran inovacijski ekosustav, s mrežama sveučilišta, start-up poduzeća, velikih poduzeća i ulagatelja poduzetničkog kapitala, koji se temelji na pristupu objektima za testiranje i tehnološkoj infrastrukturi; ističe pozitivnu ulogu koju forumi poduzetnika, privatni akceleratori i mreže mentora mogu imati u podupiranju rasta start-up poduzeća te poziva Komisiju i države članice da se nadovežu na inicijative kao što je mreža pouzdanih ulagatelja, čiji je cilj mobilizacija privatnog kapitala za potporu europskim inovacijskim ambicijama;
Jačanje konkurentnog ekosustava u EU-u
[bookmark: _Hlk210313711]30.	smatra da se konkurentan ekosustav u Uniji mora sastojati i od snažnih nacionalnih tržišta i od snažnog unutarnjeg tržišta te da ih zdravo tržišno natjecanje među državama članicama, posebno u pogledu gospodarskih i regulatornih pristupa, potiče da održe dinamičnost i privlačnost svojih gospodarstava, no podsjeća da države članice ne smiju stvarati prepreke učinkovitoj prekograničnoj raspodjeli kapitala niti određivati prioritete isključivo na temelju zemljopisnog podrijetla financiranja; poziva na to da se inicijativama Komisije poštuju i nadograđuju najbolje prakse koje su već uspješne u državama članicama;
31.	potiče Komisiju da se usredotoči na poticajne uvjete za tržišta, relevantne zajedničke nazivnike za države članice te dobrovoljne i komplementarne okvire usmjerene na postupno smanjenja tržišne fragmentacije;
32.	poziva Komisiju da pojasni od čega bi se sastojao 28. pravni sustav te podsjeća da bi u slučaju njegova uvođenja on trebao biti dobrovoljan, u potpunosti poštovati sustave država članica i biti razvijen u bliskoj suradnji s privatnim sektorom kako bi se ponudio pojednostavljen okvir koji bi privlačio privatne ulagatelje u europska start-up i scale-up poduzeća i MSP-ove te kako bi se europskim start-up poduzećima pomoglo da postanu globalni tehnološki predvodnici;
33.	poziva Komisiju da uz potporu tijela država članica razvije pojednostavljene smjernice i jedinstvene kontaktne točke za MSP-ove i scale-up poduzeća kako bi im se pomoglo da se snađu u različitim pravnim sustavima diljem EU-a u pogledu pitanja kao što su pravo trgovačkih društava, radno pravo, stečajno pravo, porezno pravo, prava intelektualnog vlasništva i nacionalne mogućnosti financiranja; nadalje, poziva Komisiju da poboljša alate za praćenje pristupa MSP-ova financiranju, uključujući razvoj pokazatelja i prikaza na razini EU-a koji im mogu pomoći u identifikaciji mogućnosti u državama članicama bez stvaranja novih obveza izvješćivanja ili povećanja administrativnog opterećenja;

°
°	°
34.	nalaže svojoj predsjednici da ovu Rezoluciju proslijedi Vijeću i Komisiji.




image1.png




